ब्रह्मकल्प में एक समय नवयौवना तुलसीदेवी तपस्या के निमित्त से तीर्थों में भ्रमण करती हुईं गंगातट पर जा पहुँचीं। वहाँ उन्होंने गणेश जी को देखा, जो अत्यन्त सुन्दर, शुद्ध और पीताम्बर धारण किए हुए थे, जो रत्नों के आभूषणों से विभूषित थे। वे मन्द-मन्द मुस्कुराते हुए भगवान श्रीकृष्ण के चरणकमलों का ध्यान कर रहे थे। उन्हें देखते ही तुलसी का मन गणेश जी की ओर आकर्षित हो गया। तब तुलसी ने उनसे लम्बोदर तथा गजमुख होने का कारण पूछा।